Bólusetningar gegn mislingum orðnar skylda Kristinn Haukur Guðnason skrifar 15. nóvember 2019 06:00 Heilbrigðisráðherrann bólusettur gegn inflúensu . Nordicpotos / Getty Þýsk stjórnvöld hafa gert bólusetningar gegn mislingum að skyldu . Foreldrar sem ekki láta bólusetja börn sín verða sektaðir . Löggjöf um mislingavarnir var samþykkt á ríkisþingi Þýskalands í gær með stuðningi beggja stjórnarflokkanna , Kristilegra demókrata og Sósíaldemókrata . Flokkarnir höfðu sammælst um að koma löggjöfinni í gegn síðasta vor . Frumvarpið var einnig stutt af frjálslynda miðjuflokknum Frjálsum demókrötum . Eini flokkurinn sem kaus alfarið gegn frumvarpinu var hinn þjóðernispopúlíski Valkostur fyrir Þýskaland en minni flokkar á vinstri vængnum voru klofnir í málinu . „ Þetta er barnaverndarlöggjöf í sinni tærustu mynd , “ sagði heilbrigðisráðherrann Jens Spahn þegar hann talaði fyrir frumvarpinu í þinginu . Löggjöfin tekur gildi í mars á næsta ári og þá þurfa foreldrar í Þýskalandi að sýna fram á að börn þeirra séu bólusett fyrir mislingum áður en þau hefja leikskólavist . Ef svo er ekki fá börnin ekki vistina og foreldrar í kjölfarið sektaðir um 2.500 evrur , eða um 350 þúsund krónur . Starfsfólki grunnskóla , daggæslu , heilsugæslustöðva og fleiri stofnana verður einnig gert skylt að hafa eftirlit með bólusetningunum . Mislingatilfellum hefur fjölgað mikið í Evrópu á undanförnum árum í takti við fækkun bólusetninga . Á þessu ári hafa þegar komið upp 500 tilfelli í Þýskalandi .